
ALISON ROBERTS

Å vende tilbake


Alison Roberts var så heldig å få bo flere år i Sør-Frankrike, men er nå tilbake på New Zealand, som er hjemlandet hennes. Etter å ha jobbet som lærer i noen år, ble hun etter hvert en godt kvalifisert paramedic. Alison elsker å reise, danse, drikke champagne og tilbringe tid med datteren og venner.

Hun har skrevet over hundre bøker!

Isobel Matthews hadde forventet at han skulle være her.

Svogeren hennes. Raphael Tanner.

Rafe …

Selvsagt var han her. Han ville også ha vært her i god tid – ikke sent nok til å ha gått glipp av seremonien, slik Isobel dessverre hadde gjort til tross for de beste anstrengelser. Da trekken tok tak i den tunge tredøren til kirkerommet og fikk den til å smelle bak henne da hun forsøkte å lukke den, var det også bare å forvente at han ville snu seg, sammen med alle andre, for å se hvem som kom så uakseptabelt sent.

Det Isobel ikke hadde forventet, var at denne bevisstheten om ham skulle være så forbløffende sterk. I løpet av bare et brøkdels sekund med øyekontakt var det fare for at minner som var innbakt i hver eneste celle i kroppen hennes og lagret i hjertet hennes, kom opp i dagen igjen. Hun hadde vært så sikker på at hun var kommet over denne mannen. At hun kunne leve resten av livet uten å ønske å se Raphael Tanner igjen. Uten å bli avsporet av disse minnene igjen.

Den vissheten hadde nettopp blitt gjort til skamme.

Det var Rafe som raskt brøt øyekontakten og vendte seg mot presten som sto ved siden av ham, men det var tydelig at han ikke hadde forventet å se henne her. Inntrykket av at hver eneste muskel i kroppen hans nettopp hadde stivnet, var mer enn nok til å antyde at han kanskje var lettet over at hun ikke hadde dukket opp. At hun kanskje ikke var den eneste som foretrakk å slippe å få minnene utløst?

Dragningen var rett og slett for sterk til at Isobel kunne se bort så raskt, mens hun trakk pusten dypt inn og samlet mot til å møte disse menneskene og denne situasjonen. Hun kjente hjertet dunke da hun registrerte forskjellen nesten sju år hadde gjort. Rafes ansikt var tynnere, og det var dypere linjer fra nesen til munnvikene. Og var han allerede blitt gråhåret i slutten av trettiårene, eller var det fortsatt glansen fra de små regndråpene som hang igjen i de mørke hårstråene?

Isobel hadde lagt merke til de fortsatt dryppende paraplyene som sto under knaggene i inngangspartiet til det gamle kirkerommet, men mange hadde fortsatt tunge frakker på seg, som om de ikke hadde rukket å bli varme ennå. De sto også i kø foran et bord med kopper og fat og store kanner med vann, og ventet på å bli servert te eller kaffe. Hun hadde bare gått glipp av gravferden med noen minutter, ikke sant?

Nå måtte hun forholde seg til muligheten for at det å ha gått glipp av den viktigste delen av begravelsen ville forfølge henne resten av livet. At folk her utvilsomt ville tenke sitt. Hun visste at det ikke ville bli lett å komme hit, men hun hadde ikke noe annet valg enn å forholde seg til det, så hun kunne like gjerne begynne med å stille seg bakerst i køen og snakke med folk som hadde kommet hit i det dårlige aprilværet for å vise sin respekt for Sharon og Lauren Matthews. Når alt kom til alt ville det være mye hun måtte forholde seg til i dagene og ukene som kom, men når det var ordnet, kunne hun gå igjen.

Og aldri komme tilbake.

Rafe ledet presten frem i køen for å få noe varmt å drikke, mens Isobel stilte seg bakerst i køen. Etter å ha fått et førsteinntrykk, kunne Isobel tydelig lese følelsene bak ansiktstrekkene hans, og det var nok tristhet til å utløse en ny bølge av sorgen Isobel hadde slitt med i flere dager nå. Helt siden hun fikk den sjokkerende nyheten om ulykken som hadde tatt livet av både moren og søsteren.

Den lange flyturen fra New Zealand tilbake til England, i tillegg til en mekanisk feil som hadde holdt henne på bakken i Singapore i tretti timer, hadde gitt henne for mye tid til å komme under det første laget av sorg. Tid til å synke ned i en dyp skyldfølelse over at hun hadde kommet for sent og at enhver mulighet til å forsøke å reparere  ødelagte relasjoner var gått tapt. En ny, uventet ensomhet blandet seg med både sorgen og skyldfølelsen. Den eneste familien Isobel noensinne hadde kjent, var borte. For alltid.

Denne nye følelsen av sorg handlet imidlertid ikke om det hun selv hadde mistet. Dette var medfølelse for Rafe, noe hun ikke hadde forventet. Det var faktisk mer enn foruroligende, for det antydet at hun brydde seg for mye om hvorvidt han var lykkelig eller ikke. Det minnet henne om at Rafes lykke ikke hadde bekymret henne på mange år. Hun sukket tungt, og det fikk kvinnen som sto foran henne i køen til å snu seg.

Hun kjente igjen morens nærmeste nabo og venninne, Louise, og så ekte sympati i øynene til den eldre kvinnen.

«Jeg visste du ville komme hvis du kunne», mumlet Louise. «En slik forferdelig, forferdelig tragedie. Jeg er så lei meg for tapet ditt, kjære.»

«Jeg er lei meg for at jeg er så sen», sa Isobel. «Jeg kom så fort jeg kunne. Jeg skulle ha vært her i forgårs, men vi ble forsinket. Og selv med dette regnet forventet jeg ikke at London-trafikken skulle være så tett så tidlig på morgenen.»

«Du er her nå. Du rekker sikkert å komme tilbake hit før du reiser igjen.» Louise snudde seg og tok et skritt nærmere bordet. «Noen ting er det uansett best å si eller gjøre på tomannshånd, ikke sant?» Hun strakte seg etter en kopp og kastet et blikk mot fatene med smørbrød og kaker. «Jeg må si at doktor Tanner har gjort en fantastisk jobb med å organisere alt. Spesielt når han egentlig ikke trengte å gjøre det.»

Gjorde han ikke det? For en merkelig ting å si, tenkte Isobel. Dette var hans kones begravelse. Og svigermorens. Moren og bestemoren til sønnene hans. Ingen hadde vel forventet at Isobel skulle være den som organiserte denne begravelsen?

Louise strakte seg etter en serviett. «Så trist», la hun til og ristet på hodet. «Spesielt for den stakkars babyen …»

Baby?

Isobel hadde tatt en kopp, men helte ikke kaffe i den, for hun prøvde å fordøye det Louise nettopp hadde sagt. Hun innså at tvillingene måtte være seks år nå. Hvorfor hadde hun ikke tenkt på at Rafe og Lauren hadde fått familieforøkelse? Kanskje var det også et lite barn mellom tvillingene og … den nye babyen. En perfekt familie, med bestemor like i nærheten til å hjelpe til med å håndtere de små.

Et ekko av Rafes stemme snek seg inn i bakhodet hennes.

«En gang brent, for alltid brent. Det bør jeg være tydelig på fra starten av, Belle. Jeg kommer aldri til å gifte meg igjen. Eller få barn. Aldri, aldri …

I hvert fall ikke med henne. Og det gjorde fortsatt vondt at det var hennes egen søster som hadde fått ham til å ombestemme seg, selv om hun hadde vokst opp med vissheten om at Lauren alltid var favoritten. Alltid den utvalgte hvis begge søstrene var tilgjengelige. Selv etter så mange år og et helt nytt liv på den andre siden av jordkloden, gjorde det fortsatt vondt, og det var helt naturlig for henne å la blikket vandre til det fant den personen som hadde vært katalysatoren for at den uuttalte konkurransen endelig var blitt uakseptabel. At livet hennes hadde falt fra hverandre. Isobel visste at hun måtte snakke med Rafe i løpet av de neste dagene mens hun tok seg av dødsboet etter moren, men dette var verken rett tidspunkt eller sted.

Rafe sto fortsatt ved siden av presten, og nå var Louise på vei mot dem, muligens for å fortelle Rafe hvor imponert hun var over hvordan han hadde organisert begravelsen. Isobel flyttet blikket til presten, for det var noe merkelig ved måten han smilte til Louise på, eller rettere sagt, måten smilet bleknet så raskt på. Han var også i ferd med å miste grepet om tekoppen, og innholdet rant ut på den hvite kjortelen han bar over en mørk kappe.

I samme øyeblikk så hun at han falt sammen, nærmest i sakte film. Sakte nok til at Rafe rakk å strekke ut armene og ta imot den store mannen for i det minste å dempe fallet.

Den dystre stillheten som fulgte da mannen lå på gulvet, gjorde det helt åpenbart at han var bevisstløs, og Isobel reagerte raskt, for å gjøre det som måtte gjøres for å potensielt redde et liv. Hun satte koppen fra seg på bordet.

Rafe satt allerede på huk ved presten da hun kom bort til ham. Han hadde vippet mannens hode bakover og hadde øret nær nesen og munnen. Den ene hånden hvilte på mellomgulvet for å kjenne etter bevegelse under klærne, den andre på halsen for å kjenne etter puls.

«Puster han?» spurte Isobel.

«Nei. Ingen puls heller.»

Rafe løftet armen, knyttet neven og slo den mot brystet til presten. Et forferdet gisp hørtes fra gruppen av mennesker, inkludert Louise. Alle stirret på det uventede dramaet som utspilte seg foran dem. De forsto ikke at selv den lille effekten av et slik slag, hvis det ble gitt raskt nok etter en hjertestans, potensielt kunne ha samme effekt som et elektrisk støt når det gjaldt å få hjertet til å begynne å slå igjen.

«Noen må ringe etter ambulanse.» Rafe hadde fingrene på prestens hals igjen og kjente etter puls. «Si at det er hjertestans, og at HLR er i gang.»

Med den andre hånden stakk han hånden ned i lommen på dressjakken, tok opp et sett med nøkler og snudde seg for å gi dem til den nærmeste personen. «Louise, bilen min står parkert rett foran kirken», sa han. «Den svarte SUV-en ved porten. Hent legevesken mitt og hjertestarteren. Skynd deg …»

«Hvordan ser en hjertestarter ut?»

Rafe blunket ikke engang. I stedet for å gi Louise nøklene, snudde han seg og så rett på Isobel.

«Belle?»

Som svar strakte hun ut en hånd mot nøkkelknippet og snudde seg for å løpe mot døren. Hun kunne se at Rafe nå plasserte hendene sine på prestens brystkasse. Han var i gang med brystkompresjonene og visste nøyaktig hva som måtte gjøres, men jo raskere han fikk tak i medisinsk utstyr, jo bedre. Hun var takknemlig for at hun hadde flate støvler og ikke høye hæler. Hun kunne allerede se den store, svarte bilen som sto parkert ved porten, så det var ingenting som kunne forstyrre fokuset hennes. Ikke engang det faktum at noen hadde kalt henne «Belle» for første gang på nesten sju år.

*

Det var nesten ironisk at en hjertestans skulle inntreffe i en begravelse, men Rafe Tanner tenkte ikke engang på det der han fortsatte med de raske brystkompresjonene. Ettersom presten var betydelig overvektig og det var nødvendig å trykke ned brystkassen med en tredjedel for at trykket skulle ha ønsket effekt, kjente Rafe den fysiske anstrengelsen da Isobel kom løpende tilbake med både legevesken og den bærbare hjertestarteren han alltid hadde med seg.

Hun pustet fort, og håret var vått av regnet. Det gyllenblonde håret hadde begynt å krølle seg. Som det alltid gjorde når det ble vått …

Du store min. Hvor i helvete kom det tilfeldige minnet fra?

Han trengte ikke å kaste bort tid på å fortelle Isobel hva hun skulle gjøre. Nå satt hun på kne på gulvet og åpnet låsen på kofferten hans. Hun løftet opp lokket og fant saksen som kunne klippe gjennom alle slags klær, til og med skinnsko, men la den til side så lenge. Med en hastighet som tydet på at handlingene var nærmest automatiske, festet hun en maske på enden av en Ambu-pose, vippet mannens hode langt bakover og krøllet fingrene under kjeven hans for å holde de polstrede kantene på masken godt på plass. Med et enkelt nikk avbrøt Rafe kompresjonene, slik at hun kunne gi to innblåsinger.

«Ambulansen er på vei», ropte noen bak Rafe. «De sa at de kommer om seks minutter.»

«Ok … takk.» Rafe var litt andpusten da han begynte med kompresjonene igjen, men han måtte holde dem i gang helt til siste øyeblikk, da han måtte klippe opp mannens klær for å kunne plassere de klebrige elektrodene fra hjertestarteren på huden hans.

Igjen, uten instruksjoner, gjorde Isobel akkurat det som var nødvendig. Hun hadde saksen i hendene og skar gjennom de tykke lagene av den hvite kjortelen og den svarte kjortelen under, og brukte stoffet til å tørke svetten av huden. Det var ikke nødvendig å klippe i den myke ulltrøyen, en påminnelse om at presten hadde kledd seg med tanke på å stå ute i dårlig vær. Å holde pasienten varm ville være en annen ting å tenke på hvis ambulansen av en eller annen grunn ble forsinket, men Rafe avfeide tanken inntil videre. Akkurat som han lett kunne avfeie alle tanker om at Isobel Matthews plutselig hadde dukket opp i livet hans igjen.

Hun så ikke på bildet på elektroden før hun trykket den på plass under kragebeinet og fulgte maskinens instruksjoner da hun plasserte den andre elektroden på siden av brystet.

«Stopp hjerte-lunge-redning. Ikke rør pasienten», lød robotstemmen fra hjertestarteren.

Rafe løftet hendene og stoppet kompresjonene.

«Analyse av hjerterytme».

Den korte pausen føltes mye lengre enn de ti sekundene Rafe visste at den var. Spesielt når han sto på kne rett overfor Isobel, og de begge hadde sett opp i samme øyeblikk. Begge så ut til å være ute av stand til å se bort før øyeblikket strakte seg til noe betydningsfullt. Vissheten om at de ble iakttatt, og at noen av disse menneskene kanskje kunne huske at de selv en gang hadde vært et par, så ikke ut til å være nok til å bryte dette grepet.

Hvor mange inntrykk og minner var hjernen i stand til å produsere i løpet av noen få sekunder? Tilsynelatende nok til at det var umulig å skille dem fra hverandre, men ikke nok til at en følelsesmessig reaksjon ble helt uklar. Og denne reaksjonen, som var ganske overraskende etter alle disse årene, inkluderte en god porsjon sinne.

Hvorfor hadde Isobel brydd seg om å komme i denne begravelsen når hun aldri hadde brydd seg om å gjøre det rette de siste sju årene?

«Sjokk tilrådes», sa enheten til dem. «Hold avstand.»

Begge så ned for å forsikre seg om at kroppene deres ikke var i kontakt med pasienten. De lente seg bort fra pasienten, men det føltes også som om de lente seg bort fra hverandre.

«Trykk på den blinkende oransje knappen nå. Sjokk avgitt. Begynn HLR.»

*

Isobel tok opp posemasken igjen og plasserte fingrene slik at de fikk en perfekt forsegling rundt mannens nese og munn. Hun holdt den andre hånden på den myke posen, klar til å klemme den sammen når kompresjonene stoppet lenge nok. Det var ingen vits i å prøve å presse luft inn i lungene hvis de ble presset hardt ovenfra. Rafe begynte å telle høyt for å varsle henne om at han var i ferd med å slutte.

«Tjueåtte, tjueni … Tretti …» Hendene hans berørte fortsatt brystbenet, men de beveget seg ikke.

Isobel klemte på posen, men luften gikk ikke inn som forventet. Hun hørte et rop bak seg da hun lot posen blåses opp for å prøve igjen.

Ambulansen var her.

Isobel klemte på posen igjen og skjønte da hvorfor det ikke fungerte. Det var ikke brystet som ble presset mot henne, det var pasienten som prøvde å puste selv. Rafe var også klar over hva som skjedde. Han la fingrene mot prestens hals og fanget Isobels blikk da han et øyeblikk senere nikket for å bekrefte at han kjente en puls.

Denne gangen føltes det helt annerledes enn den ubehagelig lange øyekontakten de hadde hatt da defibrillatoren analyserte pasientens hjerterytme. Isobel kunne ikke si om den påtagelige fiendtligheten bare var Rafes, eller om han reflekterte det han hadde sett i øynene hennes, men hun var i hvert fall sikker på at den ikke var der denne gangen. Dette var en bekreftelse mellom to fagfolk på at de hadde gjort en god jobb. At teamarbeidet deres hadde gjort en forskjell, fordi et liv var blitt reddet.

Det tok bare et nanosekund før han husket at et annet blikk hadde vært måten de møttes på den første gangen. På hver sin side av en pasient på akuttmottaket på St Lukeʼs Hospital, her i Balclutha. Under et skift der avdelingen var så overbelastet at det eneste personalet som kunne svare på hjertestansalarmen, var en lege og en sykepleier som nettopp hadde begynt å jobbe der. Rafe. Og Isobel. Dessverre hadde de ikke kunnet dele triumfen av et vellykket resultat den gangen, men kanskje var det derfor Rafe hadde kommet for å finne henne på slutten av skiftet. Det var derfor han hadde brukt tid på å snakke om saken og forsikret henne om at utfallet ikke hadde noe med hennes ferdigheter å gjøre.

Og Isobel hadde forelsket seg hodestups i doktor Raphael Tanner der og da.

Å, hjelp …

Hun hadde lagt lokk på alle disse minnene så lenge, men nå begynte de å sive ut gjennom sprekker som hadde oppstått helt siden hun hørte nyheten om den forferdelige ulykken, og som hadde utvidet seg betraktelig under den følelsesmessige påkjenningen det var å være her i begravelsen. Nå klarte Isobel i det minste å bryte øyekontakten. Og takket være at ambulansefolkene kom bort til dem, kunne hun avfeie minnet som en uvelkommen, forbigående tanke.

Det som hjalp enda mer, var at presten var i ferd med å komme til bevissthet. Han løftet faktisk hånden, som om han ville skyve masken bort fra ansiktet.

«Hei … det ser ut som om du har gjort alt det vanskelige arbeidet for oss», sa en av dem. «Bra jobbet, folkens. Nå legger vi ham på båren, gir ham oksygen, og så får vi ham inn i ambulansen og gir ham en grundig sjekk.»

*

Regnet var om mulig enda kraftigere da båren ble ført inn i ambulansen.

«Du fryser», sa Rafe. «Du bør gå inn igjen og ta deg noe varmt å drikke.»

Isobel ristet på hodet. «Jeg vil helst ikke, for å være ærlig. Jeg trenger bare noen tørre klær. Jeg har kofferten min i leiebilen og drar hjem til mamma. Jeg håper hun har lagt en ekstranøkkel under en blomsterpotte, slik hun alltid pleide å gjøre, ellers må jeg kanskje vente til Louise kommer hjem. Hun har sikkert en.»

«Jeg har en nøkkel», sa Rafe. «Bare i tilfelle en nødsituasjon.»

Selvsagt. Han var en mann som alltid sørget for å være tilgjengelig for å hjelpe svigermoren sin. Isobel holdt blikket festet på ambulansens blinkende lys der den forsvant rundt et hjørne oppe i veien. Hun slo armene rundt seg selv og prøvde å undertrykke en ny skjelving.

«Jeg blir kanskje med deg», la han til. «Jeg bør hente et par ting som guttene glemte sist de besøkte henne. Så kan jeg gi deg nøkkelen, som du kan beholde.»

Isobel snudde seg mot leiebilen. «Skal du ikke følge etter ambulansen i tilfelle de trenger assistanse?»

«Pasienten er stabil. Jeg kjenner ambulansepersonellet, og de kan håndtere en ny hjertestans hvis det skjer. Jeg drar til sykehuset senere og følger opp.»

Isobel nikket. «Jeg regner med at alle oppmøtte vil snakke med deg.» Hun bet seg i leppen da hun begynte å gå. «Jeg vil også kondolere så mye.»

Hun kunne se at Rafes ansiktsmuskler og kjeve beveget seg, som om han prøvde å hindre seg selv i å si noe. Så så det ut til at han trakk pusten dypt.

«Jeg har ikke sett Lauren siden hun forlot meg for nesten fem år siden.» Rafes stemme var kald. «Jeg har sett moren din én gang det siste halvåret, fordi jeg arrangerte at guttene skulle besøke henne. Jeg er bare her for å vise min respekt for moren og bestemoren til sønnene mine.»

«Jeg gjør dette fordi det er det rette å gjøre …»

Ekkoet av Rafes stemme fra mange år tilbake var bare nok et minne som sivet ut fra det antatt trygge stedet. Isobel forsøkte mentalt å smelle lokket tettere igjen. Det hjalp ikke å begynne å stille spørsmålene som plutselig tumlet rundt i hodet hennes. Hun var her for å avslutte ting, ikke for å begynne på noe som kunne komplisere den permanente flukten hennes.

Men han hadde jo vært borte fra både søsteren og moren hennes? Hva i all verden hadde skjedd?

Sønnene hans? Hadde Lauren også forlatt barna sine?

Og hva i all verden hadde morens venninne Louise snakket om da hun nevnte den «stakkars babyen»?

«Husker du veien hjem til moren din?» Det hørtes ut som om Rafe var nøye med å holde tonen nøytral. «Eller skal jeg vente, så du kan følge etter meg?»

«Adressen advokaten sendte meg er huset jeg vokste opp. Jeg tror jeg husker hvordan jeg kommer meg dit, takk.»

Prøvde Rafe å gni inn det faktum at hun hadde vært borte så lenge?

Til tross for at hun frøs, rettet Isobel ryggen mens hun gikk tilbake til bilen. Hun hadde ikke tenkt å ta på seg skylden her.

Var ikke Rafe klar over at det som ikke var hans feil, var Laurens? I så fall var det kanskje noe annet hun kunne legge til på listen over ting som måtte ordnes opp i før hun dro. Det kunne til og med være en god måte å finne et nytt lokk til esken med minner på.

Et som var tungt nok til å forbli lukket resten av livet.

